Nsati wa yena Ximamayilana u lo na vona leswaku nuna wakwe humba yi olele nkuma, o sungula ku ba nkalanga ku lemukisa vaakelani hi leswi swi nga humelela. Vanhu va tshirimukile hi xitalo ku ta vona leswi a swi n'wi bisa nkalanga. Maphorisa na vona va tile va ta fika. Nkateko wa kona hileswi mufi a nga suka a tsarile xipapilana xa xivangelo xa rifu ra yena, handle ka swona nsati wakwe a a nga ri vonangi na vinyi va nhloko va ka Sithole. Hambi va ri maphorisa a va ta va va n'wi kombile xa ncila wa bulubulu. Xana munhu loyi a ta yimisa ku yini leswi a hi lo salela hi magoza matsongo ku fika laha a ndzi fanele ku chika kona Hi mina a ndzi tivutisa. Bvhumm ! Movha wu hundza laha a ndzi fanele ku chika kona. Munhu hi loyi a hundzaka na mina! Ma yi vona mihlolo! Swarivala a swi heli?